钦定古今图书集成/明伦汇编/官常典/第212卷 > 曹确
## 钦定古今图书集成/明伦汇编/官常典/第212卷 > 曹确

按《唐书》本传，确字刚中，河南河南人。擢进士第，历践
中外官，累拜兵部侍郎。懿宗咸通中，以本官同中书
门下平章事，俄进中书侍郎。确邃儒术，器识方重，动
循法度。时帝薄于德，昵宠优人李可及。可及者，能新
声自度曲，辞调凄折，京师偷薄少年争慕之，号为“拍
弹。”同昌公主丧毕，帝与郭淑妃悼念不已，可及为帝
造曲曰《叹百年》，教舞者数百，皆珠翠襐饰，刻画鱼龙，
地衣，度用缯五千，倚曲作辞，哀思徘徊，闻者皆涕下。
舞阕，珠宝覆地，帝以为天下之至悲，愈宠之。家尝娶
妇，帝曰：“第去，吾当赐酒。”俄而使者负二银榼与之，皆
珠珍也。可及凭恩横甚，人无敢斥，遂擢为威卫将军。
确曰：“太宗著令，文武官六百四十三。”谓房元龄曰：“朕
设此待天下贤士，工商杂流，假使技出等夷，正当厚
给以财，不可假以官，与贤者比肩立，同坐食也。”文宗
欲以乐工尉迟璋为王府率，拾遗窦洵直固争，卒授
光州长史，今而位将军，不可。帝不听。至僖宗立，始贬
死。方幸时，惟确屡言之，而神策中尉西门季元者，亦
刚鲠，谓可及曰：“汝以巧佞惑天子，当族灭。”尝见其受
赐，谓曰：“今载以官车，后籍没亦当尔。”确居位六年，进
尚书右仆射，以同平章事出为镇海节度使，徙河中，
卒。始，毕𫍯与确同宰相，俱有雅望，世谓“曹、毕”云。